Rokiškio rajono savivaldybės tarybai

**SPRENDIMO PROJEKTO DĖL ŽEMĖS SKLYPO ROKIŠKIO R. SAV., JUODUPĖS SEN., JUODUPĖS MSTL., TEKSTILININKŲ G., PRIPAŽINIMO BŪTINU VISUOMENĖS POREIKIAMS, JO ĮTRAUKIMO Į NEPRIVATIZUOTINŲ SKLYPŲ SĄRAŠĄ“**

**AIŠKINAMASIS RAŠTAS**

**Tarybos sprendimo projekto tikslas** – sprendimo projekto rengimą paskatino Juodupės miestelio bendruomenės prašymas palikti žemės sklypą visuomenės poreikiams. Atsižvelgiant į tai, yra teikiamas savivaldybės tarybos sprendimo projektas dėl žemės sklypo pripažinimo būtinu visuomenės poreikiams ir jo įtraukimo į neprivatizuotinų žemės sklypų sąrašą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 16 straipsnio 4 dalis.

 **Sprendimo projekto esmė.** Sutvarkius viešąją erdvę, ateityje atsirastų galimybė įrengti poilsio zoną prie Tekstilininkų gatvės gyvenamųjų namų, labiau suaktyvinti miestelio gyventojų ir atvykstančių svečių laisvalaikį.

**Galimos pasekmės, priėmus siūlomą tarybos sprendimo projektą:**

**teigiamos** – sklypą pripažinus reikalingu ir būtinu visuomenės poreikiams, ir įtraukus į neprivatizuojamų žemės sklypų sąrašą, Juodupės miestelio bendruomenė galėtų teikti paraiškas dėl viešųjų erdvių sutvarkymo bei vykdyti kitas kultūrines veiklas;

**neigiamos** –nėra.

**Finansavimo šaltiniai ir lėšų poreikis.** Pripažinus žemės sklypą būtinu visuomenės poreikiams, sklypas būtų formuojamas rengiant žemės sklypų formavimo ir pertvarkymo projektą arba atitinkamos kadastro vietovės žemės reformos žemėtvarkos projektų papildymą, arba žemės sklypų planą, kuris prilyginamas žemės reformos žemėtvarkos projektams. Kitu etapu būtų atliekami suformuoto žemės sklypo kadastriniai matavimai, sklypai registruojami VĮ Registrų centre. Visi šie darbai iš savivaldybės biudžeto pareikalaus lėšų.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas antikorupciniu požiūriu nevertintinas.

Juodupės seniūnijos seniūnas Valdas Adomonis